TRUE ดึงพันธมิตรโสมปั้น “ทรู ซีเจ ครีเอชั่นส์” ตั้งเป้า 5 ปีขึ้นผู้นำผลิตคอนเทนต์อาเซียน
TRUE ดึงพันธมิตรโสม CJ ปั้น "ทรู ซีเจ ครีเอชั่นส์" ป้อนผลงานส่งตลาดในปท.-ตปท. ตั้งเป้า 5 ปีขึ้นผู้นำผลิตคอนเทนต์อาเซียน
27 ก.ย. 2561

นายพีรธน เกษมศรี ณ อยุธยา หัวหน้าคณะผู้บริหารด้านคอนเทนต์และมีเดีย บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า กลุ่มทรูได้ ซีเจ อีเอ็นเอ็ม จากเกาหลีใต้มาร่วมทุนใน บริษัท ทรู ซีเจ ครีเอชั่นส์ โดยจะผสานความเป็นผู้นำธุรกิจบันเทิงครบวงจรที่ได้ผลิตและสร้างสรรค์คอนเทนต์ที่โด่งดังมากมายของซีเจ อีเอ็นเอ็ม เข้ากับความรู้ความเชี่ยวชาญของกลุ่มทรู ซึ่งเป็นผู้นำด้านคอนเทนต์ ( King of Content ) รวมทั้งมีความแข็งแกร่งด้านคอนเวอร์เจนซ์แพลตฟอร์ม สร้างมิติใหม่ของอุตสาหกรรมคอนเทนต์ในไทย
ทั้งนี้ ทรู ซีเจ ครีเอชั่นส์ จะนำออริจินัล ฟอร์แมท จาก ซีเจ อีเอ็นเอ็ม มาพัฒนาผสมผสานความต้องการของตลาดผู้บริโภคชาวเอเชียเพื่อผลิตคอนเทนต์คุณภาพมาตรฐานระดับสากล ทั้งซี่รีส์ และวาไรตี้ต่างๆ นำเสนอผ่านออมนิแชนแนล  ป้อนตลาดทั้งในและต่างประเทศ โดยตั้งเป้าทรู ซีเจ ครีเอชั่นส์ เป็นศูนย์กลางด้านการผลิตคอนเทนต์ในอาเซียนภายใน 5 ปี